Cmorej, Peter, poslanec NR SR (2022-10-04):
Áno. Doteraz, keď išiel niekto do predčasného starobného dôchodku, tak sa mu rátali aj roky štúdia a teraz za chvíľočku vaša poslankyňa Hajšelová predloží pozmeňujúci návrh pripravený na ministerstve, ktorý hovorí, že dôchodca, ktorý pôjde do predčasného starobného dôchodku, už sa mu nebudú rátať odrobené roky. Tak toto som, toto som trošku teda prekvapený, že takéto niečo ide predložiť, ide predložiť SME RODINA. (Reakcia z pléna.) No tuná to je § 67 sa dopĺňa ods. 8, ktorý znie: „Na účely nároku na predčasný starobný dôchodok je odpracovaným rokom rok dôchodkového poistenia okrem doby nezamestnanosti, doby odborného školenia alebo politického školenia a doby štúdia." Ako som už spomínal, keď sme tento návrh posúvali do druhého čítania, tak pán minister sľúbil veľmi rozsiahle zmeny, ktoré v ňom tie by teda mali nastať. Sľúbil to priamo na rokovaní s pánom premiérom. No a nič z toho, ako sa pozerám, tak sa nestalo. Jedna z vecí, ktoré sme vyčítali teda tomuto návrhu, bol, že bol, že nespĺňa to v podstate požiadavku plánu obnovy, čo je jedna z požiadaviek plánu obnovy, konkrétne to je komponent 18, ak sa nemýlim, je, že predčasný starobný dôchodok musí byť akruálne vyrovnaný. Akruálne vyrovnaný znamená, že máte mať, že máte dostať na dôchodku, alebo máte mať šancu dostať na dôchodku približne rovnakú sumu peňazí bez ohľadu na to, kedy do toho dôchodku odchádzate. A napriek tomu, že sme si pýtali výpočet, ako k tomuto došli v tom, teda že tá novela to spĺňa, tak ten výpočet sme nedostali, čo teda považujem za ďalšie de facto klamstvo, keď pán minister hovorí na jednej strane, ako je otvorený všetkému a všetko každému ukáže, ale keď si pýtate konkrétne niečo, tak to nakoniec nedostanete. A to, prečo sme sa pýtali, že ako k tomu odišiel, je, že oni, že teda v tejto novele zavádza druhý typ predčasného dôchodku a to takzvaný dôchodok po štyridsiatich odpracovaných rokoch. To znamená, že budú dva typy predčasného starobného dôchodku, ak táto novela prejde. Ten prvý typ je ten, že máte nárok na predčasný starobný dôchodok, ktorý je po odpracovaní pätnástich rokov, keď odchádzate do dôchodku o dva roky skôr, ako je váš dôchodkový vek a pokiaľ máte určitú, pokiaľ ten váš predčasný starobný dôchodok prekročí sumu, ktorá je stanovená v zákone, ktorú mimochodom tiež chcú zmeniť, k tomu sa ešte dostanem. A teraz oni chcú zaviesť nový typ, že máte nárok na nejaký iný typ predčasného starobného dôchodku pokiaľ máte odpracovaných 40 rokov. Čo môžu potom v praxi nastať také veci, že vy, keď máte napríklad, keď ste začali pracovať naozaj skoro, napríklad v osemnástich, odpracujete štyridsať rokov v päťdesiatosmičke, splníte, splníte nárok na ten predčasný, na ten nový predčasný starobný dôchodok, tak dostanete predčasný starobný dôchodok, ktorý bude krátený o 0,3 % za každých začatých 30 dní o koľko ste išli skôr do dôchodku. Dobre. Vyčerpáte teda ten predčasný starobný dôchodok nejakú, nejakú, nejakú časť, potom začnete opäť pracovať a dostanete sa a dovŕšite vek 61 rokov napríklad, čo bude dva roky pred vašim, pred dovŕšením toho riadneho dôchodkového veku a môžte odísť do druhého predčasného starobného dôchodku, do toho, do toho pôvodného. A tam sa vám bude krátiť váš dôchodok o 0,5 % za každých tých tridsať dní, čo odchádzate skorej. Takže budete starší, ale bude sa vám krátiť viac ako v tom predchádzajúcom, čo ste išli možno v päťdesiatosmičke. No tomuto že nie celkom rozumiem a už vôbec nerozumiem, ako im toto mohlo vyjsť ako akruálne vyrovnané. A nevideli sme ten výpočet, takže netuším, či teda splníme podmienku pre plán, pre plán obnovy. Čo som mal informácie, tak namietal to aj Úrad vlády, že to jednoducho nespĺňa to, čo, to, čo sme sa zaviazali. No, takže tomuto naozaj nerozumiem a neviem, že prečo to takto je. Čo je teda opäť pre dôchodcov nie veľmi príjemné alebo teda vyslovene že nepríjemné je, že pokiaľ budete chcieť predčasný starobný dôchodok, tak aktuálne ste, vám ten dôchodok musel vychádzať byť vyšší ako 1,2-násobok životného minima. Po pozmeňováku, ktorý bude, ktorý bude predkladať pani poslankyňa Hajšelová, sa táto suma navýši o 25 %, budete musieť mať o 25 % vyšší, vyšší ten dôchodok, aby ste mohli ísť predčasne, lebo 1,2-násobku sa mení na 1,6-násobku. Ďalšie naše výhrady, ktoré boli, tak boli, samozrejme, ku tomu rodičovskému bonusu nešťastnému. Ako vidím, už si to pán minister preloboval alebo neviem čo nasľuboval premiérovi a ministrovi financií, ale opäť si vyčkal asi na správnu chvíľu a zobchodoval to, lebo, ako vidím, tak žiadne, tak žiadne zmeny (reakcia z pléna), á, tak pán minister vždy všetko zobchoduje, on je v tomto veľmi šikovný. Môžte, môžte poprosiť, môžte (ruch v sále), no mám tridsať minút, môžte ukľudniť pána poslanca. Ďakujem. No a ten rodičovský bonus je teda veľmi nešťastne nastavený. A nešťastne nastavený preto, lebo v podstate vy ako dieťa, teda takto. V prvom rade, rodičovský bonus nie je potrebný odkedy Feničania vymysleli peniaze, lebo odkedy vymysleli peniaze, tak ja vytiahnem peňaženku, zoberiem peniaze, dám ich svojim, svojim rodičom. Naozaj nepotrebujeme systém, kedy ja odvádzam niečo štátu a teraz ten istý štát časť tých mojich odvodov dá, dá rodičom. Je to v podstate navŕtanie diery do dôchodkového systému, ktorá je úplne nezmyselná a, samozrejme, že tú dieru bude musieť niekto zaplatiť. No, takže v prvom rade to je nezmysel celý ten rodičovský bonus, tak ako je, ako je navrhnutý. Po druhé, samozrejme, budú trpieť ľudia, ktorí mať deti nemôžu aj keby chceli alebo ktorým deti nebodaj zomreli, alebo sú napríklad ťažko zdravotne postihnuté a ešte sa o ne musia aj starať. To pani poslankyňa s tým súhlasí, ale teda nevidím tam nikde v tom pozmeňováku, že by sa to nejakým spôsobom opravovalo, opravte ma, ak sa mýlim. Ale je tam že 15 strán toho pozmeňováku. Neopravili, že, pani poslankyňa? Tak vy ste hovorili, že to je vaša srdcovka, takže som myslel, že ste si toto prešli na koaličnej rade. Ako? (Reakcia z pléna.) Aha, takže to, toto vám, tak, doteraz sme sedeli za sebou, tak som myslel, že ste sa mojej prítomnosti nabažili. No. Dobre, pani poslankyňa. Dobre, takže pokiaľ máte deti choré, pokiaľ vám deti zomreli, tak, žiaľbohu, vy rodičovský bonus nedostanete, lebo na vás tento zákon nemyslí, lebo je to tak, žiaľbohu, nastavené. Na koho nemyslí, nemyslí ani na silové rezorty, teda pokiaľ vaše dieťa robí v silovom rezorte, robí hasiča, robí záchranára, je vojak, robí policajta, tak vaši rodičia nedostanú rodičovský bonus, lebo nie sú zahrnutí v tomto, v tomto zákone. Na čo sme tiež upozornili, že to je dlhodobo neudržateľné a teda mali sme informáciu, že pán minister chystá takýto pozmeňovák a čo ktorý by stál inak pol miliardy, takže ja som rád, že to tam nevidím. Ale tak ako upozorňujem opäť na nespravodlivosť, ktorá, ktorá tam vznikne a ktorý ešte viac hovorí o tom, že žiaden rodičovský bonus by nemal byť prijímaný. A potom sú tam také, že také technické nezmysly a tie teda tiež pán minister sľúbil tam priamo pred premiérom, že to opraví a teda neopravil vôbec nič. A to napríklad, tam je, že nárok na rodičovský bonus vzniká ihneď po tom, ako začne dieťa pracovať, hneď nasledujúci mesiac, teraz hľadám v ktorom to je paragrafe, ale napríklad zaniká až šiesty, pôvodne piaty a vy to meníte na šiesty rok, ak sa nemýlim, až šiesty rok potom, čo prestane pracovať. To znamená, že je tam ešte asymetria medzi príjmami a výdavkami. De facto stačí, keď dieťa sa zamestná, povedzme, že na mesiac a potom tou prácou praští a napriek tomu jeho rodič bude poberať nasledujúcich päť, respektíve šesť rokov rodičovský dôchodok. A potom sa opäť stačí zamestnať na mesiac, zaplatiť odvod za jeden mesiac a opäť bude rodič poberať rodičovský bonus päť či šesť rokov. Nádherná diera. Toto tiež to tam neni opravené. Ďalej sme namietali, už si to presne nespomínam, že teraz neviem, či deti, myslím, že ktoré vyrastali v náhradných rodinách, že tie, myslím, že nebudú vedieť určiť svojim rodičom väčšiu sumu za bonus, tiež som si nevšimol, že by to tam bolo nejakým spôsobom zmenené. No a ešte by som k tomuto rád teda povedal jednu vec, žiaľbohu, toto, čo pán minister chce týmto rodičovským bonusom riešiť, je úplne nesprávne, lebo on teda asi, on teda hovorí niečo o troch grošoch a asi si myslí, že týmto naštartuje pôrodnosť. Nie je to tak a je to opäť o tom, že niekto robí reformy na základe pocitov a nie na základe dát, lebo k tomu sú dáta. K tomu sú naozaj že working paper, jeden z nich som si, som si taký z tých lepších som si vytlačil jednu stranu. Európska centrálna banka ešte v roku 2014, takže je to pomerne staré. Napríklad pod jej hlavičkou vyšiel working paper, ktorý hovorí o tom, že, ktorý skúmal dopady zavedenia transferov mladých domácností starším domácnostiam, respektíve transfery pracujúcich ku dôchodcom, a prišli na to, že rast počtu dôchodcov a nanútená potreba financovania, a to tu, samozrejme, niekto bude musieť vykryť ten výpadok, ktorý tam je, znižuje ochotu mať deti. Lebo tým, že musia viacej prispievať na dôchodkové zabezpečenie, tým sa znižuje príjem domácnosti a tak sa znižuje ochota vystavovať sa riziku zvýšených výdavkov na deti. Takže ochota mať deti sa nedá podporiť sľubom, že o 40 rokov mi deti prispejú na dôchodok. Stimuly, ktoré ako tak fungujú, musia byť riešené v krátkodobom horizonte, respektíve musia mať okamžitý účinok. To znamená, že musí ísť o výdavky, ktoré okamžite vedú k benefitom pre mladú rodinu, a nie takéto rodičovské a neviem aké bonusy. No a už len teda doplním, že novela, keď ju prijmete aj už po tomto pozmeňujúcom návrhu, tak opäť prispeje k prehĺbeniu neudržateľnosti dôchodkového systému a prehlbovaniu neudržateľnosti verejných financií. Ukazoval som vám v prvom čítaní tabuľku, kde Rada pre rozpočtovú zodpovednosť aj teda na grafe ukázala, aký efekt rodičovského bonusu pri neudržateľnosti dôchodkového systému a taktiež, žiaľbohu, tie negatívne dôsledky nastanú, alebo to teda to financovanie z rodičovského bonusu príde v nasledujúcich rokoch a tá akože úspora v tom, čo je dané v tom zákone, že sa teda naviaže dôchodkový vek na strednú dobu dožitia, tak tá má prísť až niekedy za desať rokov. Čo, samozrejme, ten zákon dovtedy môže byť ixkrát zmenený. A keďže aj pán minister svojim poslaneckým hlasom v minulom volebnom období pri, vo finále toho volebného obdobia, kedy sa tu lámali a lámal opäť dôchodkový systém cez kolená, tak aj on prispel k tomu, že toto, čo už raz bolo zavedené v dôchodkovom systéme, z dôchodkového systému vypadlo. A on teraz prišiel s tým, že on teda robí že reformu dôchodkového systému, keď vyťahuje sekeru, ktorú on sám pomohol zaťať do toho dôchodkového systému. To je ako keby ste si podpálili dom a potom sa chválili, že vy ho idete hasiť. Tak asi taký reformátor je pán minister a asi taká je toto reforma. Takže, samozrejme, čo potom tu zostane je akurát tak horší dôchodkový systém, menej udržateľný dôchodkový systém a na konci dňa možno budeme radi, ak vôbec budeme tým dôchodcom mať čo vyplácať, lebo ten náš dôchodkový systém ide do krachu. Ďakujem.